HMNZS Leander
Palvelus

Palvelukseen otettaessa alus liitettiin Kotilaivaston 2. risteilijäviirikköön, jossa alus oli aina 17. marraskuuta 1936 Devonportin telakalla alkaneeseen huoltoon. Maaliskuusta 1933 aluksella oli sijoitettuna kaksi Hawker Ospreyta Kuninkaallisten ilmavoimien 407. lentueesta, mikä vaihdettiin heinäkuussa 1936 712. lentueeksi. Uusi lentue oli aluksella aina tammikuuhun 1937.
Alus palasi telakalta 30. huhtikuuta 1937 palvelukseen Uuden-Seelannin laivastossa. Se valvoi kauppamerenkulkua lounaisella Tyynellä valtamerellä, kunnes toisen maailmansodan alettua päätehtäväksi tuli ANZAC-joukkoja kuljettaneiden saattueiden suojaaminen. Saattueet lähtivät joko Australiasta tai Uudesta Seelannista ja kulkivat Intian valtameren poikki Punaiselle merelle ja Suezin kanavaan. Tehtävä laajeni 1941, kun alus Intian valtamerellä suojatessaan saattuetta US9 upotti 27. helmikuuta italialaisen kaapparin Ramb I:n Bombayn edustalla (01°00′N, 68°30′E). Uponneelta alukselta pelastettiin 103 henkeä, jotka otettiin sotavangeiksi.
Alus yhdessä HMAS Canberran kanssa tuhosi 4. maaliskuuta Seyschellien kaakkoispuolella saarronmurtajat Ketty Brovigin ja Coburgin. Alus osallistui huhtikuussa 1941 Irakin tapahtumiin purjehtimalla Basraan valmiustehtävään. Alusta ei kuitenkaan alueella tarvittu.
Leander valtasi 23. maaliskuuta Intian valtamerellä Mauritiuksen ja Madagaskarin välillä Vichyn Ranskan kauppa-aluksen Charles L.D.:n.
Kesäkuussa alus siirrettiin Välimeren laivastoon täydennyksenä, kun pelättiin taistelun puhkeamista Vichyn Ranskan hallinnoimassa Syyriassa. Se saapui Syyrian rannikolle 13. kesäkuuta. Täällä se osallistui Beirutin sataman saartoon risteilijä HMS Naiadin ja suojaavien hävittäjien kanssa. Saartava osasto pysäytti 23. kesäkuuta Vichyn Ranskan laivaston hävittäjän Guépardin.
Vuoden lopulla alus siirrettiin huollettavaksi Uuteen Seelantiin, minkä jälkeen se oli joulukuusta alkaen luoteisella Tyynellä valtamerellä. Alus liitettiin 12. helmikuuta 1942 muodostettuun ANZAC Forceen Suvassa Fidjillä. Osaston mukana alus taisteli Papuan-Uuden Guinean-Uusien Hebridien alueella sekä Korallimerellä. Alus laski toukokuussa ensimmäiset liittoutuneiden joukot Espirito Santolle Uusilla Hebrideillä.
Guadalcanalin taisteluiden aikana Leander suojasi saattueita ja tammikuussa 1943 se siirrettiin osaksi Yhdysvaltain 3. laivastoa. Yhdysvaltain laivaston kevyt risteilijän USS Helenan upottua Leander siirrettiin Uusilta Hebrideiltä Salomonin saarille, missä se liitettiin Yhdysvaltain laivaston 9. risteilijäviirikköön Task Force 36.1:een (TF 36.1).
TF 36.1 oli määrätty 12. heinäkuuta Kulan lahteen pysäyttämään keisarillisen Japanin laivaston huoltokuljetukset, jotka toteutettiin nopeilla hävittäjillä. Kiihkeä yöllinen tykistötaistelu tunnetaan nimellä Kolombangaran taistelu, jonka aikana Leanderiin osui Japanin laivaston hävittäjän laukaisema torpedo, joka tuhosi aluksen konehuoneen, konehuoneen ja yhden tykkitornin. Aucklandissa tehtyjen tilapäiskorjausten jälkeen alus lähti joulukuussa korjattavaksi Bostoniin Yhdysvaltoihin telakalle. Alus palautettiin Kuninkaalliselle laivastolle, kun se siirrettiin 3. tammikuuta 1944 telakalle.
HMS Leander palasi palvelukseen 27. elokuuta 1945. Alus poistettiin palveluksesta helmikuussa 1948 ja myytiin romutettavaksi 15. joulukuuta 1949. Se saapui 15. tammikuuta 1950 romutettavaksi Hughes Bolkowille Blythiin.